Diari Oficial de la Generalitat Valenciana


Sumari del DOGV 4220, del 03-04-2002 (2002/3171)

DECRET 49/2002, de 26 de març, del Govern Valencià, pel qual se cedeix a la Unió Sindical Obrera de la Comunitat Valenciana l'ús gratuït de l'immoble situat al carrer de Burriana, números 13 i 15, de Castelló de la Plana.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4220

Data del DOGV
:   03-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/3171


Data del document
:   26-03-2002

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * Castelló de la Plana
    * cultura regional
    * propietat immobiliària

DECRET 49/2002, de 26 de març, del Govern Valencià, pel qual se cedeix a la Unió Sindical Obrera de la Comunitat Valenciana l'ús gratuït de l'immoble situat al carrer de Burriana, números 13 i 15, de Castelló de la Plana. [2002/M3171]
  
Mitjançant Reial Decret 264/1985, de 23 de gener, en matèria de serveis socials (Inserso), l'administració estatal va transferir a la Comunitat Autònoma Valenciana la propietat de l'immoble situat en la planta baixa de l'edifici ubicat al carrer de Burriana, números 13 i 15, de Castelló de la Plana.
  
Consta en l'Inventari General de Béns i Drets de la Generalitat Valenciana amb el codi A02/12/040/0066, amb la qualificació de domini públic i correspon a la Conselleria de Treball i Afers Socials l'exercici de les competències demanials.
  
Figura inscrit a favor de la Generalitat Valenciana en el Registre de la Propietat de Castelló número 2, en el tom i llibre 253, foli 173, finca número 15.459, inscripció 4a.
  
En l'any 1996 la Conselleria de Treball i Afers Socials lliurà a la central sindical USO-CV l'ús en precari dels locals mencionats, sense que s'arribara a materialitzar la cessió formal de l'immoble.
  
Segons informes de la Direcció General de Treball i Seguretat Laboral, la central sindical mencionada ha continuat utilitzant l'immoble per als fins propis d'aquesta, per això, no sent necessari l'immoble per als fins propis de la seua competència, ha informat favorablement sobre la cessió sol·licitada als efectes que regularitze la cessió que hi ha de facto, sobretot quan aquesta és imprescindible per a homologar els locals amb la finalitat de realitzar-hi tot tipus de cursos de formació professional i ocupacional.
  
Vist que segons el que disposa l'article 41 de la Llei de Patrimoni de la Generalitat Valenciana els immobles patrimonials l'afectació o explotació dels quals no es jutge previsible podran ser cedits gratuïtament pel Govern Valencià, a proposta del conseller d'Economia, Hisenda i Ocupació, per a fins d'utilitat pública o interés social, i que l'article 42 del text legal mencionat estableix que es trobaran compreses en l'article anterior les cessions que per al compliment dels seus fins es facen a organitzacions sindicals.
  
Vist el que estableix la disposició addicional cinquena del text legal mencionat i vist que els locals cedits continuen sent utilitzats per les organitzacions cessionàries per als seus fins propis, així com la utilitat pública i l'interés social dels fins mencionats, a proposta del conseller d'Economia, Hisenda i Ocupació i amb la deliberació prèvia del Govern Valencià, en la reunió del dia 26 de març de 2002,
  
DECRETE
  
Article 1
  
Desafectar del domini públic de la Generalitat Valenciana, i procedir a la immediata integració en el patrimoni privat, l'immoble situat al carrer de Burriana, números 13 i 15, de Castelló de la Plana.
  
Article 2
  
Declarar, als efectes de la seua cessió gratuïta a la Unió Sindical Obrera de la Comunitat Valenciana, l'alienabilitat de l'immoble de referència.
  
Article 3
  
Cedir a la Unió Sindical Obrera de la Comunitat Valenciana, per termini d'un any, prorrogable tàcitament fins a un màxim de 10 anys, l'ús gratuït de l'immoble assenyalat anteriorment, amb la finalitat única i exclusiva de destinar-lo a fins propis de la central sindical esmentada.
  
El termini de la cessió començarà des de la subscripció del document on es reflectisca la cessió i acceptació de l'immoble.
  
Article 4
  
La cessió queda subjecta a les condicions següents:
  
- El cessionari no podrà, en cap cas, alterar o menyscaptar la naturalesa, forma i destinació del local ni transmetre'l en tot ni en part a un tercer per cap títol. Per a la realització d'obres que modifiquen l'estat o la distribució dels locals, s'haurà d'obtenir prèviament l'autorització corresponent, que serà emesa per la Direcció General de Patrimoni.
  
- La central sindical mencionada s'haurà de fer càrrec, des de la data de la cessió, de qualssevol despeses de conservació i manteniment de l'immoble, així com del pagament dels impostos, taxes i contribucions especials que se'n deriven, durant el termini establit per a la cessió.
  
- El cessionari respondrà dels deterioraments o pèrdues del local objecte de cessió que li siguen imputables.
  
Article 5
  
Transcorregut el termini de 10 anys pel qual se cedeix l'immoble o deixades de complir les condicions de la cessió, l'immoble revertirà de ple dret a la Generalitat Valenciana.
  
Igualment procedirà la reversió en el cas que, per denúncia d'alguna de les parts, no es produïsca la pròrroga anual prevista en l'article 3, i, en conseqüència, acabarà el termini de la cessió.
  
En tot cas, la reversió o resolució de la cessió no atorgarà dret a cap indemnització per a la central sindical cessionària.
  
València, 26 de març de 2002
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,
  
VICENTE RAMBLA MOMPLET